**Ministerstvo investícií, regionálneho rozvoja a informatizácie SR**

**Záznam z online zasadnutia**

**„Partnerstvo pre politiku súdržnosti 2020+“**

**21. apríla 2022**

**Workshop: Program Slovensko 2021 – 2027 – Cieľ politiky 2 (CP 2) – Zelenšia nízkouhlíková Európa**

**Zúčastnení:**

* za MIRRI SR:

Sekcia OP Slovensko 21-27: p. Ridzoň (GR), p. Drotár (RO), p. Repášová (VO), p. Littera (RO), p. Kerestešová, p. Trenčanská,

Odbor koordinácie územných stratégií: p. Donauer (RO)

IROP: p. Németh (GR)

* za MDV SR: p. Reháková (RO)
* za MŽP SR: p. Nováková (GR), p. Hrušková (RO)
* za SIEA: p. Chocholáček (GR), p. Šoltésová (RO), p. Fiala (GR), p. Ilovič
* facilitátor p. Mojžiš (Úrad splnomocnenca vlády SR pre rozvoj občianskej spoločnosti).

V úvode stretnutia p. Mojžiš privítal prítomných a informoval o prebiehajúcom medzirezortnom pripomienkovom konaní (ďalej len MPK) k Programu Slovensko 2021 -2027 (ďalej len P SK).

Za MIRRI privítal prítomných p. Drotár s informáciou o časovom harmonograme workshopov k jednotlivých cieľom politiky P SK, ktoré sa uskutočnia v najbližšom čase, ako aj o prehľade pripravených krátkych prezentácií k zmenám v rámci CP 2 a k súčasnému stavu P SK. Súčasťou workshopu nebude Priorita 3 cieľa politiky 2 (ďalej len „CP“)– udržateľná mestská mobilita, tá bude predmetom diskusie v pondelok 25.4. 2022 o 13 hod. ako súčasť CP3 Prepojenejšia Európa.

P. Drotár informoval o možnosti zasielania pripomienok k P SK v rámci prebiehajúceho MPK, ktoré končí dňa 27.4. 2022. P. Drotár apeloval na prítomných, aby neduplikovali pripomienky, t. z. nezasielali pripomienky aj na partnerstvo a zároveň aj do systému Slov-lex v rámci MPK. Možnosť zasielať pripomienky v rámci partnerského dialógu je do 27.4.2022 s využitím formulára, ktorý bol zaslaný ako súčasť mailu s pozvánkou na workshop. P. Drotár zdôraznil, že partnerský dialóg je rovnocenná forma k MPK a každá zaslaná pripomienka bude vyhodnotená.

**P. Ridzoň** odprezentoval súčasný stav P SK:

1. Prvý partnerský dialóg pre P SK sa uskutočnil v októbri 2021;

2. Návrh P SK bol zaslaný na EK dňa 10.12. 2021, EK zaslala 4. marca 2022 k návrhu P SK 80 strán pripomienok;

3. Dôležitým míľnikom je schválenie Partnerskej dohody 2021-2027 dňa 6.4.2022 vládou SR a zaslanie Partnerskej dohody na formálne posúdenie EK dňa 8.4.2022. Do dnešného dňa EK schválila iba 2 partnerské dohody (GR, DE) spomedzi 27 krajín;

4. Pre P SK bolo spustené MPK od 11.4.2022 do polnoci 27.4.2022;

5. Súčasťou reformy eurofondov pre programové obdobie 2021-2027 je:

* zníženie počtu sprostredkovateľských orgánov (ďalej len „SO“) na 10 SO odsúhlasených vládou SR v novembri 2021 (uznesením vlády SR č. 641/2021 z 3.11.21);
* schválenie zákona o príspevkoch z fondoch EÚ dňa 16.marca 2022 Národnou radou SR;
* schválenie Stratégie financovania na programové obdobie 2021-2027 vládou SR dňa 12.04.2022, ktorého súčasťou sú aj iné miery spoluúčasti prijímateľa ako v programovom období 2014 - 2020.

6. Najbližšie kroky: ukončenie MPK pre P SK dňa 27.4. 2022 a zapracovanie pripomienok.

7. Termín na zaslanie P SK na EK v súlade s nariadením EP a Rady (EÚ) 2021/1060: najneskôr 3 mesiacov po predložení Partnerskej dohody) - do 8. júla 2022

P. Ridzoň zdôraznil význam CP2 Zelenšia nízkouhlíková Európa aj z dôvodu alokácie v objeme 4,23 mld. EUR, čo predstavuje 33,6 %-ný podiel v rámci celého P SK.

**Prezentácie k Priorite 1 – ENERGETICKY EFEKTÍVNE NÍZKOUHLÍKOVÉ HOSPODÁRSTVO**

SIEA - p. Šoltésová stručne informovala o zmenách v ŠC a opatreniach v rámci Priority 1, s tým, že v nadväznosti na pripomienku EK nastala v štruktúre ŠC 2.1 jedna zásadná zmena, a to presun opatrenia 2.1.4. Podpora efektívneho zavádzania alternatívnych pohonov v podnikoch pod opatrenie 2.1.1 Zlepšovanie energetickej efektívnosti v podnikoch, vrátane alokácie. Ostatné úpravy a doplnenia v rámci priority 1 energetická efektívnosť a dekarbonizácia sú obsiahnuté v priloženej prezentácii SIEA.

MDV SR – p. Reháková odprezentovala časť opatrenia 2.1.2. zníženie energetickej náročnosti budov týkajúcu sa obnovy bytových domov v gescii MDV SR , najmä zdôraznenie princípu energetickej efektívnosti, demarkačnú líniu s Plánom obnovy a odolnosti (ďalej len POO), z POO sa budú obnovovať rodinné domy a z P SK sa budú obnovovať iba bytové domy, aj s možnosťou využitia finančných nástrojov.

**Prezentácie k Priorite 2 – ŽIVOTNÉ PROSTREDIE**

MŽP SR – p. Hrušková stručne informovala o zmenách v rámci Priority 2:

Zmena nastala v ŠC 2.7. - **Posilnenie ochrany a zachovania prírody, biodiverzity a zelenej infraštruktúry, a to aj v mestských oblastiach, a zníženia všetkých foriem znečistenia,** opatrenie 2.7.8. - Zníženie emisií látok znečisťujúcich ovzdušie prostredníctvom náhrady kotlov na tuhé fosílne palivá v domácnostiach za kotly na zemný plyn vrátane informačných aktivít zameraných na zlepšenie kvality ovzdušia. Pre uvedenú aktivitu bola definitívne vylúčená podpora zemného plynu.

Názov opatrenia 2.7.8 bol upravený: ***„Zníženie emisií látok znečisťujúcich ovzdušie prostredníctvom náhrady kotlov na tuhé palivá v domácnostiach za kotly za vykurovacie zariadenia, nízkoemisné z hľadiska produkcie prachových častíc, vrátane informačných aktivít zameraných na zlepšenie kvality ovzdušia.“***

Zameranie opatrenia bolo upravené: „... primárne na výmenu zastaraných/ nevhodných kotlov na tuhé palivá za zariadenia na využitie geotermálnej energie, ako bezemisné z hľadiska produkcie prachových častíc, a to pre domácnosti v skupine bytových domov (v rámci mesta/obce). Prednostne (napr. na základe overenia prostredníctvom pilotného projektu) pôjde o realizáciu predmetného opatrenia v zónach a aglomeráciách s vysokou koncentráciou PM častíc v ovzduší a zároveň s potenciálom geotermálnej energie. Inštalácia kotlov na zemný plyn nebude predmetom podpory. Zároveň nebudú podporované ani kotly na biomasu, keďže sú zdrojom emisií prachových častíc.“

MIRRI – p. Trenčanská informovala o zmenách v opatreniach v pôsobnosti MIRRI v rámci Priority 2 – Životné prostredie

ŠC 2.7. - **Posilnenie ochrany a zachovania prírody, biodiverzity a zelenej infraštruktúry, a to aj v mestských oblastiach, a zníženia všetkých foriem znečistenia,** opatrenie 2.7.3.B Podpora budovania prvkov zelenej a modrej infraštruktúry v mestách a mestských oblastiach, v nadväznosti na pripomienku EK bolo opatrenie presunuté pod ŠC 2.4. **Podpora adaptácie na zmenu klímy a prevencie rizika katastrof, ako aj odolnosti, a to s prihliadnutím na ekosystémové prístupy** s novým názvom opatrenia ***2.4.1.B Adaptácia na zmenu klímy v obciach a mestách obsah opatrenia ostal nezmenený.***

**Všetky prezentácie sú spolu s týmto zápisom zaslané účastníkom partnerského dialógu k CP2.**

**Diskusia:**

Otázky z chatu:

**Ján Zelenčík**

1. Keďže sú zo známych dôvodov vylúčené kotly na zemný plyn môžeme si dovoliť vylúčiť aj kotly na biomasu?

*Odpoveď p. Hrušková* – Vylúčenie kotlov na biomasu sa týka jedine opatrenia 2.7.8. v rámci ŠC 2.7., nepôjde o absolútne vylúčenie v rámci podpory z P SK, aktivity v gescii SIEA nevylučujú takúto formu pomoci.

*Odpoveď k biomase p. Šoltésová* – podpora biomasy ani biometánu nebude vylúčená z podpory v rámci opatrení v gescii SIEA, pri zachovaní dodržania kritéria udržateľného využívania biomasy podľa navrhovanej novely zákona o podpore energie z obnoviteľných zdrojov.

b) 2.7.8. MU „Zníženie produkcie emisií PM v kg/rok? Aký bude zdroj dát k tomuto merateľnému ukazovateľovi?

*Odpoveď p. Hrušková* - Otázka k MU je diskutovaná v priebehu týždňa v nadväznosti na zaslaný podklad MIRRI, zámerom MU je to, aby cieľová hodnota bola stanovená na základe odhadov konkrétnych projektov, ktoré budú podporované napr. nepôjde o preukazovanie zníženia emisií PM, ale o nastavenie cieľovej hodnoty. Zdrojom dát budú teda konkrétne projekty.

**p. Skácelová Žilinský samosprávny kraj**

* Budú prezentácie následne zaslané účastníkom? Odpoveď – áno, budú zdieľané.

**p. Mojžiš**

* Bude možné v MPK vidieť metodické podklady k ukazovateľom? Alebo v ktorej fáze bude možné sa dostať k týmto podkladom?

*Odpoveď p. Ridzoň* - reforma ukazovateľov zahŕňa výrazne znižovanie počtu MU, oproti obdobiu 2014-2020, súčtom ukazovateľov sme nižšie o 1/3, MU sú nadefinovane nariadením, ČS má možnosť vybrať MU z nariadenia, v prípade P SK je 130 ukazovateľov, v dokumente, ktorý je v MPK sú MU zastabilizované, na 95 % sú ukazovatele v dokumente fixné, voľba ukazovateľov v MPK je výsledkom spoločnej práce všetkým SORO a MIRRI. V súčasnosti v P SK dolaďujeme cieľové hodnoty, od februára sa navyšujú investície, ktoré znížia závislosť SR od dovozu fosílnych palív z Ruska, z toho dôvodu sú oblasti, ktoré sa výrazne navýšili na úkor iných opatrení.

V zásade typ MU je uzavretý, snažíme sa znížiť národné špecifiké MU. Otvorené zostávajú výsledkové hodnoty MU, v závislosti od diskusie SORO, RO a EK. EK nemusí súhlasiť s navrhnutými výsledkovými hodnotami.

**Dominik Lejko**

* V súvislostí s informáciou, že nebudú podporované kotly na biomasu. Ovplyvní to aj podporu, napr. zariadení na výrobu bioplynu / biometánu?

*Odpoveď k biomase p. Šoltésová* – podpora biomasy ani biometánu nebude vylúčená z podpory, pri zachovaní dodržania kritéria udržateľného využívania biomasy podľa navrhovanej novely zákona o podpore energie z obnoviteľných zdrojov.

**Ján Roháč, Nadácia Ekopolis**

* Môžem mať otázku ohľadom 2.8.2. Rozvoj cyklodopravy?

Odpoveď – Rozvoj cyklodopravy bude predmetom workshopu, ktorý sa dňa 25.4. 2022, aj za účasti kolegov MDV SR.

**Andrea Kováčová**

* Dobrý deň, chcela by som poprosiť o informáciu, či budú môcť školy žiadať o príspevok pri opatreniach na znižovanie energetickej náročnosti budov škôl? Ďakujem.

Odpoveď SIEA – Nepredpokladá sa vylúčenie škôl ako verejného subjektu v rámci podpory.

**Trnavský samosprávny kraj**

* Vo všeobecnosti k ukazovateľom vnímame potrebu stanoviť si relevantnosť zdrojov dát. Tak východiskových hodnôt, no najmä následné hodnotenie a napĺňanie po realizácii projektov. Ďakujeme

Odpoveď p. Ridzoň - S reformou ukazovateľov súvisia cieľové hodnoty MU, metodika k MU obsahuje aj zdrojové dáta, MIRRI SR bude zdieľať dokument aj v partnerskom dialógu, akonáhle bude sfinalizovaný.

**p. Sirotka**

* Odpojenie sa od ruských dodávok plynu bude trvať niekoľko rokov, aj pre ropu – pri zmene na obnoviteľné zdroje oceňujeme poradenstvo SIEA pre domácnosti „Žiť energiou,“ takáto forma pomoci je potrebná z hľadiska financií, t.z., nie je potrebné čakať na podporu z POO, vďaka podpore SIEA v oblasti OZE nemusíme čakať nakoľko príprava prechodu na OZE vyžaduje financie aj čas, ktoré v súčasnosti máme z programov EÚ a nemusíme čakať na budúce financie. P SK súvisí so zelenou ekonomikou.

**p. Lukáčová, Bratislavský samosprávny kraj (ďalej len BSK)**

1. otázka: k vysvetleniu rozdielov medzi opatreniami 2.1.2 a 2.2.2 - sú oprávnené verejné budovy v rámci znižovania energetickej náročnosti (opatrenie 2.1.1. a OZE budú súčasťou tohto opatrenia ako doplnková aktivita) alebo ak majú záujem o podporu OZE, je potrebné sa zamerať výlučne na opatrenie 2.2.2? Nie je to jasné, pretože alokácia pre IUS je v jednom aj druhom opatrení, radi by sa dozvedeli viac informácii.
2. odporúčanie: opatrenie 2.1.2, ktoré sa týka škôl aj akýchkoľvek iných verejných budov - je potrebné oprávniť zriaďovateľa, nie entitu, ktorá je užívateľom budovy, vlastníctvo budov je v gescii mesta, obce, župy, nie konkrétnej inštitúcie, ktorá budovu užíva. V rámci tohto opatrenia pri oprávnenosti prijímateľov by mali byť oprávnení zriaďovatelia budovy, nie užívatelia verejných budov. Požiadavka p. Lukáčovej je vyprecizovať v texte P SK oprávnených prijímateľov
3. k alokácii na 2.2.2. v rámci ITI mechanizmu: BSK navrhuje znížiť alokáciu pre opatrenie 2.2.2. pre viac rozvinutý región (VRR) z toho dôvodu, že nemajú vedomosť o dostatočnom množstve pripravených projektov v zásobníku projektov verejných poskytovateľov tepla (mestské podniky), t.j. tých, ktorí zásobujú teplom a mali by záujem o podporu OZE.

*Odpoveď SIEA* k a) – v rámci obnovy verejných budov, pokiaľ to bude relevantné, budú inštalované aj zariadenia OZE v rámci opatrenia 2.1.2. Opatrenie 2.2.2 je zamerané na podporu využívania OZE (dodávatelia tepla, budú inštalovať zariadenia na OZE) sa predpokladá, že sa bude jednať o bezemisné zariadenia (geotermál, solár a pod.). V minulosti prebehli rozsiahle rekonštrukcie škôl v predchádzajúcich programových obdobiach a z toho dôvodu EK primárne nemá záujem riešiť školy. V P SK medzi oprávnených prijímateľov sú zaradené aj subjekty verejnej správy. Prijímatelia budú špecifikovaní v rámci výziev.

*Odpoveď p. Ridzoň* ku komentáru p. Lukáčovej (BSK) k deľbe IUS a UMR. V najbližšej dobe sa uskutoční stretnutie s regionálnymi partnermi na budúci týždeň, detailná deľba alokácie IUS a UMR je v súčasnosti ešte otvorená, nevylučujú sa mierne korekcie. Pri prerozdelení alokácii medzi IUS a UMR sa bralo do úvahy prerozdelenie medzi regionálnych partnerov v súlade s ich kompetenciami a spravodlivé prerozdelenie medzi 8 IUS a 18 UMR.

**p. Červenáková, UMS**

* Otázka znie, či došlo k rozhodnutiu, že časť alokácie na obnovu verejných budov bude financovaná prostredníctvom cez ITI, nie dopytovo orientovanými výzvami?

*Odpoveď p. Ridzoň* vo veci ITI nepadlo ešte finálne rozhodnutie, rozhodnutie je na vláde SR. Po MPK bude predložený návrh na vládu SR, ktorá vykoná finálne rozhodnutie k alokáciám.

P. Červenáková sa pripája k možnosti financovania čo najväčšieho počtu opatrení prostredníctvom ITI.

**p. Vyletal - Mesto Banská Bystrica**

* Otázka znie, či v rámci opatrenia 2.1.2 sa bude poskytovať podpora na komplexnú obnovu verejnej budovy –– z POO by bolo potrebné robiť obnovu v 4 samostatných výzvach

*Odpoveď p. Šoltésová*/SIEA– pri obnove verejných budov bude potrebné preukázať úsporu primárnej energie o 30 % a dôraz bude kladený aj na kvalitu vnútorného prostredia (najmä pre školy) plus zelené opatrenia (zelené strechy, zelené steny). V prípade obnovy verejných budov sa komplexne vykonajú všetky zmienené opatrenia v rámci 1 projektu.

**p. Krajč – Slovenská ichtiologická spoločnosť**

* V dokumente pri definovaní jednotlivých prijímateľov je doplnené slovo „najmä“, budú sa prijímatelia definovať pri každej výzve?

Odpoveď p. Drotár – konkrétna výzva bude definovať jednotlivých oprávnených prijímateľov, úlohou P SK je nikoho nevylúčiť, nikoho neopomenúť. Uvedená pripomienka bude zaslaná písomne, aby tam, kde je to nevyhnutné boli NGO doplnená medzi prijímateľmi. Bude potrebné zachovať jednotnosť pri definovaní oprávnených prijímateľov.

P. Hrušková – opatrenie 2.4.1.A uvádza subjekty verejnej správy, subjekty súkromného sektora – MŽP SR nebude explicitne uvádzať konkrétnych prijímateľov súkromného sektora z dôvodu zachovania jednoduchosti.

**p. Lukáčová – BSK**

* Aká je deliaca línia medzi opatreniami 2.4.1.A (extravilán aj intravilán) a 2.4.1.B opatrenia zelene v rámci miest a obci? Prečo je alokácia pre UMR len v 2.4.1A?
* Hrušková: 2.4.1.B rovnaká otázka bola zaslaná MIRRI minulý týždeň s požiadavkou o stanovenie deliacej línie medzi opatreniami 2.4.1A a 2.4.1B., MIRRI odpoveď nezaslala.

*Odpoveď p. Ridzoň* – Z dôvodu zvýšenia rozhodovania pre regionálnych partnerov vznikla aktivita 2.4.1.B pre oblasť adaptácie na zmenu klímy v obciach a mestách. Na základe pripomienky EK, poskytnúť väčšiu váhu rozhodovania regionálnym partnerom, až po formálnom predložení P SK na EK sa budú riešiť synergie a komplementarity vo všetkých oblastiach programu.

*Odpoveď p. Hrušková* – Opatrenie 2.4.1.A rozsah podpory bude rovnaký ako v OP KŽP, budú sa podporovať vodozádržné opatrenia, ktoré slúžia na zadržiavanie vody v intraviláne aj v extraviláne.

Komentár p. Lukáčová, potreba doladenia oprávnenosti v rámci opatrení 2.4.1A nielen UMR alokácia.

**p. Jokelová – Košický samosprávny kraj**

* V súčasnosti je problém s bleskovými povodňami a bezmennými tokmi, ktoré v krajine narobia väčšie škody ako samotný tok, zriedka majú obce a mestá v správe tok. Je možnosť čerpania aj na opatrenia mimo vodných tokov? (odstraňovanie zeminy a konárov mimo vodných tokov)

*Odpoveď p. Hrušková* – pri získaní podpory v rámci opatrenia 2.4.1.A je potreba preukázania protipovodňového účinku (t.z. zabezpečenie ochrany pre oblasť ohrozenú povodňovým rizikom). Požiadavka na preukázanie protipovodňového účinku vyplýva z Vodného plánu (v súčasnosti prebieha jeho aktualizácia) - ochrana pred storočnou vodou mimo vodných tokov je súčasťou opatrenia 2.4.1.A. Oprávnení prijímatelia pre 2.4.1.A sú subjekty verejnej správy a, subjekty súkromného sektora  pre realizáciu opatrení v povodí (t. j. aj mimo toku) je dôležité preukázať majetkovo právne vysporiadanie územia, na ktorom sa budú vykonávať tieto opatrenia. Konkrétne podmienky pre oprávnenosť budú definované v konkrétnej výzve.

**p. Plesník – NARASK, komentár**

* Hlavným cieľom CP 2 je prechod na obehové hospodárstvo - prepojením všetkých aktérov zapojených do ITI by sa mali využiť všetky možnosti spolupráce – v súčasnosti sa vykonáva environmentálne hodnotenie dopadov budúcich riešení na merateľné ukazovatele pre budúce monitorovanie udržateľnosti
* Riešenie problémov s biologickým materiálom popri tokoch pri povodniach, je možnosť riešenia v rámci CP 2 nakladanie aj s biomasou, ako aj s ostatnými obnoviteľnými zdrojmi, na zabezpečenie energetickej sebestatočnosti je vytvorený aj program v rámci Dunajskej stratégie
* Potreba vytvárania projektov v rámci výziev založených na spoločnej spolupráci, spoločnej zodpovednosti, s cieľom prepojenia súkromného a verejného sektora

NARASK ponúka poskytnutie informácii o prebytkoch energie s prepojením na energetickú sebestačnosť Ing. Ján Plesník, Národná recyklačná agentúra Slovensko, naraslovensko@gmail.com, +421905361767

*Odpoveď p. Ridzoň* ďakuje za ponuku NARASK.

p. Mojžiš – kontaktnou adresou na zasielanie pripomienok a podkladov je partnerstvo@mirri.gov.sk

Trnavský samosprávny kraj –

* Kedy môžu očakávať update opatrení realizovaných prostredníctvom ITI

*Odpoveď p. Drotár* rozsah opatrení pre ITI sa nachádza v alokačnej tabuľke, ktorá bola partnerom zaslaná spoločne s pozvánkou na partnerský dialóg.

**p. Švorcová – Trenčianský samosprávny kraj**

* Plánuje sa vytvorenie orgánu pre komplementarity a synergie? Dôvod otázky spočíva v tom, že TSK pripomienkovali aj Fond na spravodlivú transformáciu (ďalej len FST) a v rámci piliera CP 2 sú prekryvy, akým spôsobom budú koordinované prekryvy?

Odpoveď p. Ridzoň dňa 22.4. 2022 sa uskutoční partnerský dialóg k FST, MIRRI sa zaručuje, že žiadna aktivita nebude financovaná duplicitne v PSK, a to prostredníctvom ITMS systému počas implementačnej fázy a vzniknutého orgánu pod záštitou MIRRI, ktorý bude dohliadať aby nedochádzalo k prekryvu dvojitého financovania rovnakých opatrení, pre zachovanie doplnkovosti a komplementarity s FST a Programom rozvoja vidieka.

**P. Sendek – Prešovský samosprávny kraj**

* Bude možné v čase možné realokácie – ak nebude záujem o opatrenia nakoľko nevedia aký bude dopyt, bude možná flexibilná realokácia v rámci toho istého ŠC – v programovom období 2014-2020 bol tento proces zdĺhavý

*Odpoveď p. Ridzoň* áno, bude možná realokácia, aj z toho dôvodu sa vytvoril 1 Program, Slovensko, čím sa zabezpečí väčšia flexibilita medzi cieľmi a opatreniami, napr. v súčasnosti akékoľvek realokácie medzi 6 programami aj z dôvodu vojny na Ukrajine, nie sú možné. Snahou MIRRI bude vykonávať revízie P SK 1-krát max. 2-krát ročne z dôvodu zvýšenia predvídateľnosti. Počas implementácie P SK dopyt trhu ukáže, pri akých opatreniach je väčšia absorpčná kapacita a kde sa otvoria možnosti pre navýšenie alokácie na úkor menej výkonných opatrení.

**Zhrnutie pre CP 2:**

1. Rovnaký prístup k pripomienkam zaslaným v rámci partnerského dialógu a v rámci MPK zaslaným do 27.4. 2022

2. MU výber konkrétneho ukazovateľa je uzavretý, otvorené ostávajú cieľové hodnoty a zdrojové databázy, metodika výberu indikátorov bude zaslaná v rámci partnerského dialógu

3. Oprávnení prijímatelia – cieľ je mať najširší okruh prijímateľov a detailizovať sa budú v konkrétnych výzvach

4. Dňa 22.5. 2022 sa uskutoční workshop k FST

5. Dňa 25.5. 2022 sa uskutoční workshop k CP 3 aj vrátane priority 3 Cieľa politiky 2

6. Uskutočnia sa workshopy aj k CP 4 a CP 5 o konkrétnych dátumoch bude MIRRI informovať a zašle pozvánky.

Prílohy:

* Prezentácia SIEA,
* Prezentácia MŽP SR,
* Prezentácia MIRRI.